苏轼
与子由同游寒溪西山
散人出入无町畦，朝游湖北暮淮西。
高安酒官虽未上，两脚垂欲穿尘泥。
与君聚散若云雨，共惜此日相提携。
千摇万兀到樊口，一箭放溜先凫鹥。
层层草木暗西岭，浏浏霜雪鸣寒溪。
空山古寺亦何有，归路万顷青玻璃。
我今漂泊等鸿雁，江南江北无常栖。
幅巾不拟过城市，欲踏径路开新蹊。
（路有直入寒溪不过武昌者。
）却忧别后不忍到，见子行迹空余忄妻。
吾侪流落岂天意，自坐迂阔非人挤。
行逢山水辄羞叹，此去未免勤盐齑。
何当一遇李八百，相哀白发分刀圭。
（李八百宅在筠州，〔相传能拄拐日八百里。
〕）